Szám: 1-13/2014. 2. sz. napirendi pont anyaga

**Előterjesztés**

Zalaszentgrót Város Önkormányzata Képviselő-testületének

2014. november 27-i rendes ülésére

**Tárgy:** Zalaszentgrót Város Önkormányzat Képviselő-testületének a Szervezeti és működési szabályzatról szóló 7/2013. (III. 28.) önkormányzati rendeletének felülvizsgálata

**Tisztelt Képviselő-testület!**

Zalaszentgrót Város Önkormányzatának Képviselő-testülete a 2014. november 6-i rendkívüli ülésének 2. napirendi pontja keretében tárgyalta a jelenleg hatályos Szervezeti és Működési Szabályzatról (a továbbiakban: SZMSZ) szóló 7/2013. (III. 28.) önkormányzati rendeletének felülvizsgálatát, azonban az 4 igen, 2 nem és 2 tartózkodás szavazattal nem került elfogadásra.

Az SZMSZ az önkormányzatunk egyik kiemelkedő fontosságú alapdokumentuma, mely döntően határozza meg feladat- és hatásköreink gyakorlását, ezért közös érdekünk, hogy az új SZMSZ elfogadása széleskörű megegyezés alapján történjen meg.

A fentiekre tekintettel személyes egyeztetést kezdeményeztem a képviselő-testület felé, amelyen közösen elemeztük a rendkívüli ülésen kifogásolt rendelkezéseket és - általános megelégedésre - azok kapcsán konszenzus született.

A következőkben ismertetni szeretném az érintett szabályhelyeket:

11. §

*(2) A rendes képviselő-testületi ülés meghívóját - elsősorban elektronikus úton - úgy kell kézbesíteni, hogy azt a képviselők és a meghívottak* ***legalább négy nappal*** *az ülés előtt megkapják.*

53. § (4) bekezdés

*i) önkormányzati tulajdonú bérlemény bérlő általi,* ***bruttó egy millió forint értékhatárt meg nem haladó*** *átalakításához, felújításához való hozzájárulás megadása, az ezzel kapcsolatos megállapodás megkötése,*

*j) közérdekű használati jog, vezetékjog és szolgalmi jog alapítására, biztonsági övezet létrehozására, valamint közterület ilyen jellegű igénybevételére vonatkozó megállapodás, szerződés megkötése, módosítása és megszüntetése* ***bruttó egy millió forint szerződéses értékhatárig****, valamint az önkormányzat közfeladatainak ellátásához, valamint a saját vagy társfinanszírozásában létrejövő fejlesztések, beruházások, rekonstrukciók megvalósításához szükséges esetben térítésmentesen*

A fentieken túl intézkedtünk arra vonatkozóan, hogy a rendelettervezet alább idézett rendelkezését önkormányzatunk jelenleg is fennálló és általánosan elfogadott gyakorlatához igazítsuk.

42. §

*(4) A bizottság ülésének meghívóját és az arra előkészített írásos előterjesztéseket az ülést megelőzően legalább három nappal meg kell küldeni a bizottsági tagoknak* ***és a képviselő-testület valamennyi tagjának****.*

A temetőkről és a temetkezésről szóló rendeletünk - jelen ülésünkön tárgyalandó - átfogó felülvizsgálata kapcsán javaslom a szociális temetéssel kapcsolatos ügyekben való döntés polgármesterre való átruházásának SZMSZ-ben való megjelenítését is.

53. § (4) bekezdés

m) döntés az alábbi szociális ügyekben:

...

mf) **szociális temetéssel kapcsolatos ügyekben.**

Egyebekben - álláspontom szerint - továbbra is fennáll az SZMSZ átfogó felülvizsgálatának szükségessége, ezért jelen előterjesztésem folytatásaként szövegszerű átvétellel kívánom szerepeltetni az általam korábban előadott indokokat.

Az 5/2011. (IV. 27.) önkormányzati rendelet, mint önkormányzatunk korábban hatályban lévő SZMSZ-e 2013. március 28-án elsősorban azon okból került átfogó felülvizsgálatra, hogy 2011. december 28-án kihirdetésre került a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.), amely szakaszos hatályba lépésével fokozatosan hatályon kívül helyezte a helyi önkormányzatokról szóló 1990. évi LXV. törvényt (a továbbiakban: Ötv.).

Ezen hosszadalmas szabályozási átmenet végére került pont a helyi önkormányzati képviselők és polgármesterek 2014. évi választásának napján, amikor az Ötv. minden - még hatályban lévő - rendelkezése hatályon kívül helyezésre került a Mötv. által.

Fontos változás továbbá, hogy az önkormányzati választás napján a polgármesteri tisztség ellátásának egyes kérdéseiről és az önkormányzati képviselők tiszteletdíjáról szóló 1994. évi LXIV. törvény, valamint a helyi önkormányzati képviselők jogállásának egyes kérdéseiről szóló 2000. évi XCVI. törvény is hatályát vesztette.

A fenti okokból, elsősorban az SZMSZ konkrét jogszabályokra hivatkozó rendelkezései miatt szükségessé vált, hogy az SZMSZ rendelkezéseit összhangba hozzuk a Mötv. rendelkezéseivel, mint immár egységes jogszabályi környezettel.

A leírtakra tekintettel a számos ponton való módosítás helyett a hatályos SZMSZ átfogó felülvizsgálatát, vagyis új önkormányzati rendeletben való elfogadását tartom indokoltnak.

Az SZMSZ, mint önkormányzati rendelet szerkesztése során kiemelt figyelmet kell fordítani a megfelelő jogszabályszerkesztés szempontjaira is. E körben a jogalkotásról szóló 2010. évi CXXX. törvény és a jogszabályszerkesztésről szóló 61/2009. (XII. 14) IRM rendelet rendkívül részletes és szigorú szabályozást tartalmaz.

Az új SZMSZ tervezésekor igyekeztünk a fenti szabályozásnak maradéktalanul megfelelő, a korábbinál szerkezetileg is áttekinthetőbb, az esetleges későbbi módosításokat jelentősen megkönnyítő rendeletszöveget kidolgozni. Ezen részletekbe menő kodifikációs munka szintén az átfogó felülvizsgálat elodázhatatlan szükségességét támasztja alá.

**Előzetes hatásvizsgálat a rendelethez:**

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt Képviselő-testületet:

A rendelettervezet jelentősnek ítélt hatásai:

A társadalmi és gazdasági hatásvizsgálat kapcsán megállapítható, hogy a rendelet tervezett szabályozása igazodik a központi jogszabályokhoz. Az adminisztratív terhek a rendelet elfogadását követően nem változnak. A rendelet elfogadása környezeti és egészségi hatással nem jár.

A rendelet megalkotásának szükségessége, a jogalkotás elmaradásának várható következményei:

A hatályos központi jogszabályoknak megfelelő szabályozás kialakítása érdelében indokolt a rendelet elfogadása. A helyi rendeleti szabályozás központi jogszabályokhoz való igazításának elmaradása esetén a hatályban lévő SZMSZ szövegezése és a központi jogszabály közti összhang hiánya okán törvénysértő állapot keletkezne.

A rendelet alkalmazásához szükséges személyi, szervezeti, tárgyi és pénzügyi feltételek:

Az új szabályok alkalmazásához, végrehajtásához nem szükségesek újabb munkaszervezési és pénzügyi intézkedések, a végrehajtáshoz szükséges feltételek személyi, szervezeti, tárgyi feltételek adottak. A pénzügyi feltételek rendelkezésre állnak.

Összességében megállapítható, hogy a rendelet megalkotása nem keletkeztet többletfeltételeket a korábbiakhoz képest.

A fentiek alapján javaslom a Szervezeti és Működési Szabályzatról szóló 7/2013. (III. 28.) önkormányzati rendelet felülvizsgálatát.

Kérem a Tisztelt Képviselő-testületet, hogy az előterjesztést szíveskedjen megtárgyalni, és önkormányzatunk új SZMSZ-ét az I. számú melléklet szerinti tartalommal elfogadni.

**Zalaszentgrót**, 2014. november 21.

**Baracskai József**

polgármester

Az előterjesztés a törvényességi előírásoknak megfelel.

**Dr. Simon Beáta**

jegyző