Szám: 1-13/2014. 6. sz. napirendi pont anyaga

**Előterjesztés**

Zalaszentgrót Város Önkormányzata Képviselő-testületének

2014. november 27-i rendes ülésére

**Tárgy:** Helyi adórendeletek módosítása

**Tisztelt Képviselő-testület!**

Közismert, hogy a helyi adók megállapítása a települési önkormányzatok egyik legfontosabb, alaptörvényi felhatalmazáson alapuló joga, egyben a megfelelő színvonalú helyi közszolgáltatások biztosításának alapvető forrása is.

A fentiekre tekintettel Zalaszentgrót város közigazgatási területén az építményadó, a telekadó, a helyi iparűzési adó, az idegenforgalmi adó, valamint a magánszemélyek kommunális adója került bevezetésre.

Az alább részletezett körülmények miatt egyes helyi adórendeleteink módosításra szorulnak, mely során fokozottan kell figyelembe vennünk a Magyarország gazdasági stabilitásáról szóló 2011. évi CXCIV. törvény (a továbbiakban: Stabilitási tv.) 32. §-ában foglalt azon rendelkezést, mely szerint a fizetési kötelezettséget megállapító, fizetésre kötelezettek körét bővítő, a fizetési kötelezettség terhét növelő, a kedvezményt, mentességet megszüntető vagy korlátozó jogszabály kihirdetése és hatálybalépése között legalább 30 napnak el kell telnie.

Az építményadóról szóló 8/1997. (XI. 1.) számú rendelet módosításának szükségessége elsősorban a Kúria Önkormányzati Tanácsának Köf.5025/2014/4. számú határozatán alapul, amely a Magyar Közlöny 2014. október 29-i számában került megjelentetésre.

Önkormányzatunk hatályos rendelete az építményadó alól való mentességet oly módon szabályozza, hogy azt *lakcímet igazoló hatósági igazolvány adatai szerinti* állandó lakcímhez és tényleges, életvitelszerű lakáshasználathoz köti.

A fenti kúriai döntés értelmében jogszerű és nem kifogásolható az a jogalkotói szándék, amely a mentesség szabályozásakor figyelemmel van a tényleges, életvitelszerű lakáshasználat tényére, ugyanakkor az adókötelezettség alóli mentesülés nem lehet az adóalany hatósági igazgatási jellegű lakcím-bejelentkezésének függvénye.

Tekintettel arra, hogy ezen kérdéskört számos egyéb kúriai, sőt alkotmánybírósági döntés is érintette, annak módosítását elkerülhetetlennek tartom.

Az idegenforgalmi adóról szóló 22/2001. (XII. 27.) sz. rendelet csekély mértékű módosítását a 6. § (2) bekezdésében előírt, az adózónak felesleges - és a gyakorlat által sem igazolt - adminisztratív terhet jelentő kötelezettség megszüntetése jelenti.

Figyelemmel a külön bevezetett telekadóra, a magánszemélyek kommunális adójáról szóló 15/1991. (XII. 20.) számú rendelet oly módon való módosítását javaslom, amely - az építménytulajdonosok kötelezésén túl - a telektulajdonosokat kiveszi az adóalanyi körből. Mint Önök előtt is ismert, természetesen mentesek a kommunális adó alól azok az adóalanyok, akik építményadó fizetésére kötelezettek.

Zalaszentgrót Város Önkormányzatának Képviselő-testülete a 2012. november 29-i ülésén döntött arról, hogy - elsősorban a központi források szűkülése miatt - bevezeti településünkön a telekadót. További cél volt a városképi és turisztikai szempontból kiemelkedő helyeken fekvő, beépítésre szánt területek vonatkozásában a beépítés ösztönzése, illetve annak hiányában a közterhekhez való hozzájárulás igénye.

A telekadóról szóló 21/2012. (XII. 1.) önkormányzati rendelet módosításának elsőrendű indoka, hogy a Képviselő-testület a 2014. szeptember 11-i ülésén elfogadta a helyi építési szabályzatról szóló 24/2014. (IX. 12.) önkormányzati rendeletet, amely - 2015. január 1-jei hatálybalépésével - alapvetően érinti a telekadó rendeletben meghatározott övezeti besorolást, mintegy determinálva annak módosítását. Álláspontom szerint továbbra sem tekinthetünk el a fentebb már említett kiemelt területek adókörbe vonásától, a szintén leírt célok mielőbbi elérése érdekében az ezekre vonatkozó adó emelését javaslom 30 Ft/m2/év mértékről 40 Ft/m2/év mértékre.

Egyéb vonatkozásban megfelelőnek találom a helyi adórendeleteink által meghatározott adómértékeket, emelésüket nem tartom indokoltnak.

**Előzetes hatásvizsgálat a rendelethez:**

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt Képviselő-testületet:

A rendelettervezet jelentősnek ítélt hatásai:

A társadalmi és gazdasági hatásvizsgálat kapcsán megállapítható, hogy a rendeletek tervezett módosításai igazodnak a központi jogszabályokhoz. Az adminisztratív terhek a rendeletek módosítását követően nem változnak. A rendeletek módosítása környezeti és egészségi hatással nem jár. A telekadó-mérték üdülőterület felhasználásba sorolt külterületi telkeket érintő emelése nyomán a helyi adóbevételek emelkedése prognosztizálható.

A rendelet megalkotásának szükségessége, a jogalkotás elmaradásának várható következményei:

Elsősorban a 2015. január 1-jén hatályba lépő Helyi Építési Szabályzatnak megfelelő pontosító és kiegészítő rendelkezések beépítése teszik indokolttá a telekadó rendelet módosítását. Ennek elmaradása esetén a helyi adórendelet szövegezése és a Szabályzat közti összhang hiánya okán törvénysértő állapot keletkezne. Mindezek mellett, a további adórendeletek vonatkozásában is kiemelendő, hogy egyes gyakorlati szempontok úgyszintén a rendeletek módosításának szükségességét támasztják alá.

A rendelet alkalmazásához szükséges személyi, szervezeti, tárgyi és pénzügyi feltételek:

Az új szabályok alkalmazásához, végrehajtásához nem szükségesek újabb munkaszervezési és pénzügyi intézkedések, a végrehajtáshoz szükséges feltételek személyi, szervezeti, tárgyi feltételek adottak. A pénzügyi feltételek rendelkezésre állnak.

Összességében megállapítható, hogy a rendelet megalkotása nem keletkeztet többletfeltételeket a korábbiakhoz képest.

A fentiek alapján javaslom a helyi adórendeletek módosítását. Kérem a Tisztelt Képviselő-testületet, hogy az előterjesztést szíveskedjen megtárgyalni, és a módosító rendelettervezetet az I. számú melléklet szerinti tartalommal elfogadni.

**Zalaszentgrót**, 2014. november 13.

**Baracskai József**

polgármester

Az előterjesztés a törvényességi előírásoknak megfelel.

**Dr. Simon Beáta**

jegyző

I. számú melléklet

**Zalaszentgrót Város Önkormányzata Képviselő-testületének**

**…../2014. (XI. …) önkormányzati rendelete**

**az építményadóról szóló 8/1997. (XI. 1.) számú rendeletének,**

**az idegenforgalmi adóról szóló 22/2001. (XII. 27.) számú rendeletének,**

**a magánszemélyek kommunális adójáról szóló 15/1991. (XII. 20.) számú rendeletének, valamint a telekadóról szóló 21/2012. (XII. 1.) önkormányzati rendeletének módosításáról**

Zalaszentgrót Város Önkormányzatának Képviselő-testülete a helyi adókról szóló 1990. évi C. törvény 1. § (1) bekezdésében foglalt felhatalmazás alapján, a Magyarország Alaptörvénye 32. cikk (1) bekezdésének h) pontjában, valamint a Magyarország helyi önkormányzatairól szóló 2011. évi CLXXXIX. Törvény 42. § 1. pontjában meghatározott feladatkörében eljárva az építményadóról szóló 8/1997.(XI. 1.) számú rendeletének, az idegenforgalmi adóról szóló 22/2001. (XII. 27.) számú rendeletének, a magánszemélyek kommunális adójáról szóló 15/1991. (XII. 20.) számú rendeletének, valamint a telekadóról szóló 21/2012. (XII. 1.) önkormányzati rendeletének módosításáról a következőket rendeli el:

**Építményadó**

**1. §**

Az építményadóról szóló 8/1997. (XI. 1.) számú rendelet 4. § (1) bekezdése helyébe az alábbi rendelkezés kerül:

4.§

(1) A helyi adókról szóló törvényben meghatározott mentességen túl mentes az adó alól az a lakás vagy nem lakás céljára szolgáló építmény, amelynek tulajdonosa, az ingatlan-nyilvántartásba bejegyzett vagyoni értékű jog jogosultja vagy bérlője a Zalaszentgrót Város Önkormányzata illetékességi területén lévő, tényleges lakáscélú használatában álló valamely építményben a tárgyév január 1-jén állandó lakcímmel rendelkezik.

**Idegenforgalmi adó**

**2. §**

Az idegenforgalmi adóról szóló 22/2001. (XII. 27.) számú rendelet 6. § (2) bekezdése hatályát veszti.

**Magánszemélyek kommunális adója**

**3. §**

A magánszemélyek kommunális adójáról szóló 15/1991. (XII. 20.) számú rendelet (a továbbiakban: Kr.) 2. § a) pontjában szereplő „vagy a telek” és „vagy a telket” szövegrészek hatályukat vesztik.

**4. §**

A Kr. 3. § c) pontjában szereplő „vagy telekadó” szövegrész hatályát veszti.

**5. §**

A Kr. 6. §-a helyébe az alábbi rendelkezés kerül:

6. §

(1) Az adózónak az adókötelezettség keletkezését vagy változását követő 15 napon belül kell adóbevallást tennie.

(2) Az adózónak a magánszemélyek kommunális adóját két egyenlő részletben, az adóév március 15. és szeptember 15. napjáig kell megfizetnie.

**Telekadó**

**6. §**

A telekadóról szóló 21/2012. (XII. 1.) önkormányzati rendelet (a továbbiakban: Tr.) 5. §-a helyébe az alábbi rendelkezés kerül:

5. §

A Htv. 19. §-ában szabályozott mentességeken túl mentes az adó alól a magánszemély adózó tulajdonában lévő, üzleti célt nem szolgáló

a) egy darab, legfeljebb 2000 m2 területnagyságú beépítetlen telek,

b) telek vagy telekrész, amely Zalaszentgrót Város Önkormányzata Képviselő-testületének mindenkori, hatályos Helyi Építési Szabályzatról szóló önkormányzati rendeletének (a továbbiakban: helyi építési szabályzat) övezeti besorolása szerint beépítésre nem szánt területnek minősül vagy mérete alapján nem építhető be.

**7. §**

A Tr. 6. § (2) bekezdése helyébe az alábbi rendelkezés kerül:

6. §

(2) Beépítésre szánt, a helyi építési szabályzat szerint üdülőterület felhasználásba sorolt külterületi telek esetén: 40 Ft/m2/év

**8. §**

A Tr. 6. § (4) bekezdése hatályát veszti.

**9. §**

A Tr. 6. § (6) bekezdésében szereplő "Zalaszentgrót Város Önkormányzata Képviselő-testületének mindenkori, hatályos Helyi Építési Szabályzatáról szóló önkormányzati rendeletben" szövegrész helyébe az "a helyi építési szabályzatban" szövegrész kerül.

**10. §**

A Tr. 6. § (7) bekezdésében szereplő "a rendelet melléklete" szövegrész helyébe az "a rendelet 1. számú melléklete" szövegrész kerül.

**11. §**

A Tr. melléklete helyébe „1. számú melléklet a telekadóról szóló 21/2012. (XII. 1.) önkormányzati rendelethez” címmel e rendelet 1. számú melléklete kerül.

**Záró rendelkezések**

**12. §**

E rendelet 2015. január 1. napján lép hatályba, és a hatálybalépését követő napon hatályát veszti.

**Baracskai József** **Dr. Simon Beáta**

polgármester jegyző

A rendelet 2014. november ...... napján kihirdetésre került.

**Dr. Simon Beáta**

jegyző

**1. számú melléklet**

Zalaszentgrót Város Önkormányzata Képviselő-testületének

…../2014. (XI. …) önkormányzati rendeletéhez

1. A rendelet 6. § (1) bekezdésének a) pontja hatálya alá eső I. övezet adótárgyai:

Zalaszentgrót Város Önkormányzata Képviselő-testületének a helyi építési szabályzatról szóló 24/2014. (IX. 12.) önkormányzati rendeletének 14. §-ában meghatározott terület-felhasználási egységek alapján

a) a lakóterületen belül

aa) a kisvárosias lakóterületeken

ab) a kertvárosias lakóterületeken

b) a vegyes területen belül

ba) a településközpont vegyes területeken fekvő telkek.

2. A rendelet 6. § (1) bekezdésének b) pontja hatálya alá eső II. övezet adótárgyai:

Zalaszentgrót Város Önkormányzata Képviselő-testületének a helyi építési szabályzatról szóló 24/2014. (IX. 12.) önkormányzati rendeletének 14. §-ában meghatározott terület-felhasználási egységek alapján

a) a lakóterületen belül

aa) a falusias lakóterületeken

b) a gazdasági területeken fekvő telkek.